Pixar

Pixar var upprunaliga ein triðingur av teldudeildini hjá Lucasfilm. Deildin samstarvaði við víðagitnu special-effects-deildina ILM (Industrial Light and Magic) hjá Lucasfilm. Serliga vóru tað filmar sum Star Trek II: The Wrath of Khan og Young Sherlock Holmes, ið arbeitt varð við. 1985 var eitt trupult ár hjá Lucasfilm. Inntøkurnar vóru minkandi, og fyritøkan hjá George Lucas var trýst fíggjarliga. Steve Jobs var stovnari av Apple, men valdi at selja sín part av Apple í 1985. Hann leitaði eftir einari nýggjari verkætlan, og Jobs keypti teldudeildina hjá Lucasfilm árið eftir, í 1986. Felagið fekk navnið Pixar. Upprunaliga var Pixar ein deild, ið framleiddi (high-end) forrit. Hesi vóru nýtt til at gera telduanimering. Tað vóru tó fleiri starvsfólk, ið droymdu um at gera animeraðar filmar. Ein teirra var John Lasseter, hann hevði leingi framleitt stuttfilmar. Summir stuttfilmar vóru nýttir sum partur av reklamu fyri animatiónsforritini hjá Pixar. Marknaðurin fyri hesi forrit var tó ov lítil, og húsagangurin nærkaðist. Neyðugt var at vinna pening og Lasseter fór saman við samstarvsfelagum at framleiða reklamufilmar fyri onnur feløg. Hetta eydnaðist væl, og Disney sá møguleikarnar í teldugjørdum filmum. Í 1991 bílegði Disney 3 filmar; fyrsti filmur skuldi á marknaðin í 1995. Hóast eigarin Steve Jobs var trýstur fíggjarliga, valdi hann at halda fram og gera filmarnar. Hetta var ein góð avgerð. Fyrsti filmurin æt Toy Story, ið legði 530.000.000 $ eftir seg. Um ein hyggur eftir filmunum: Toy Story (1995) A Bug's Life (1998) Toy Story 2 (1999) Monsters, Inc. (2001) Finding Nemo (2003) The Incredibles (2004) Cars (2006) Ratatouille (2007) WALL·E (2008) Up (2009) Toy Story 3 (2010) Cars 2 (2011) Brave (2012) Monsters University (2013) Inside Out (2015) The Good Dinosaur (2015) Finding Dory (2016) Cars 3 (2017) Coco (2017) Incredibles 2 (2018) Toy Story 4 (2019) Onward (2020) Soul (2020) Luca (2021) Turning Red (2022) Hesir hava samanlagt vunnið 22 Academy Awards og meira enn 3,2 mia. $ eru tæntir inn. Hetta er methøgt í filmsídnaðinum. Ávísing úteftir Almenn heimasíða